《美女篇》
清代·商景徽

美女东城隅，红颜华灼灼。垂垂十二鬟，一一飞金雀。

初日照楼台，春游出宛洛。采桑攀远杨，搴芳捋丛薄。

行路何踟蹰，中心谅有托。不知谁家子，白马黄金络。

强言立道傍，翩然互酬酢。本非淇上姝，宁践桑中约。

家无薄幸儿，白头负前诺。赠妾双明珠，还君抵飞鹊。

日暮行归来，空闺守寂寞。

作者简介：商景徽，生卒年不详，字嗣音，浙江会稽（今浙江绍兴）人。明兵部尚书商周祚次女，商景兰妹，上虞徐咸清妻。有国色，博学工诗，诗逼盛唐，讲究格律，居然名家。清兵入关后，与夫偕隐，年逾八十犹吟诗读书不辍，其子女如徐昭华皆承母训，多才华，名重一时。著有《咏鵻堂诗草》（一作《承堂集》）。与夫合著《小学》一书，自一画至多画，正形声，明训义，名曰《资治文字》。